Diari Oficial de la Generalitat Valenciana


Sumari del DOGV 9463, del 04-11-2022 (2022/10841)

RESOLUCIÓ de 31 d'octubre de 2022, del director general de Política Lingüística i Gestió del Multilingüisme, per la qual s'estableix el calendari i el procés d'admissió i matrícula per al curs acadèmic 2022-2023 en l'Escola Oficial d'Idiomes Virtual Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9463

Data del DOGV
:   04-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10999


Data del document
:   31-10-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament
    * organització de l'ensenyament

RESOLUCIÓ de 31 d'octubre de 2022, del director general de Política Lingüística i Gestió del Multilingüisme, per la qual s'estableix el calendari i el procés d'admissió i matrícula per al curs acadèmic 2022-2023 en l'Escola Oficial d'Idiomes Virtual Valenciana. [2022/10711]  
Els articles 60 i 61 de la Llei orgànica 2/2006, de 3 de maig (suplement del BOE en valencià núm. 11, de 16.05.2006), d'educació, regulen els ensenyaments d'idiomes de règim especial i estableixen que aquests ensenyaments s'organitzen en tres nivells: bàsic, intermedi i avançat. Els estudis s'estructuren ara en els nivells A, B i C del Marc Europeu Comú de Referència per a les llengües (MECR), els quals se subdivideixen en els nivells A1, A2, B1, B2, C1 i C2. La secció 47.1 estableix, a més, que l'ensenyament del nivell bàsic ha de tindre les característiques i l'organització que les administracions educatives determinen, i l'article 60.1 estableix que l'ensenyament d'idiomes dels nivells intermedi i avançat s'ha d'impartir en les escoles oficials d'idiomes. Així mateix, d'acord amb el que preveu l'article 61.1, la definició dels aspectes bàsics del currículum de les llengües ha de determinar els efectes dels certificats acreditatius de la superació de les exigències acadèmiques de cada nivell.  
El Reial decret 1041/2017, de 22 de desembre (BOE 311, 23.12.2017), fixa els aspectes bàsics del currículum dels ensenyaments d'idiomes de règim especial que regula la Llei orgànica 2/2006. Aquesta normativa bàsica es desplega en el Decret 242/2019, de 25 d'octubre, d'establiment dels ensenyaments i del currículum d'idiomes de règim especial a la Comunitat Valenciana.  
L'Ordre 87/2013, de 20 de setembre, de la Conselleria d'Educació, Cultura i Esport, per la qual es regula l'organització i el funcionament de les escoles oficials d'idiomes de la Comunitat Valenciana, en el capítol III regula l'admissió i la matrícula a les escoles oficials d'idiomes valencianes.  
Aquesta escola oficial d'idiomes virtual va ser creada pel Decret 19/2022, de 25 de febrer, del Consell, de creació de l'Escola Oficial d'Idiomes Virtual Valenciana. La disposició final segona d'aquest decret estableix que produirà efectes des de l'inici del curs escolar 2022-2023.  
  
La Resolució de 28 de setembre de 2022, de la Conselleria d'Educació, Cultura i Esport, disposa el funcionament de l'Escola Oficial d'Idiomes Virtual Valenciana.  
El Decret 167/2017, de 3 de novembre, del Consell, aprova el Reglament orgànic i funcional de les escoles oficials d'idiomes.  
En els ensenyaments d'idiomes de règim especial són aplicables també les disposicions normatives següents:  
L'Ordre 34/2022, de 14 de juny, de la consellera d'Educació, Cultura i Esport, per la qual es regulen l'avaluació dels ensenyaments d'idiomes de règim especial i les proves de certificació dels nivells del Marc Europeu Comú de Referència per a les Llengües a la Comunitat Valenciana.  
L'Ordre 32/2011, de 20 de desembre, de la Conselleria d'Educació, Formació i Ocupació, que regula el dret de l'alumnat a l'objectivitat en l'avaluació, i estableix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que hi corresponga (DOGV 28.12.2011).  
  
La Resolució conjunta de 20 de setembre de 2021, de la Direcció General de Política Lingüística i Gestió del Multilingüisme i de la Direcció General d'Inclusió Educativa, que dicta les instruccions per a la sol·licitud d'adaptacions d'accés en les escoles oficials d'idiomes valencianes.  
L'Ordre 6/2011, de 7 de febrer, de la Conselleria d'Educació, que regula el procediment per a l'expedició dels certificats de superació dels distints nivells dels ensenyaments d'idiomes de règim especial previstos per la Llei orgànica 2/2006, d'Educació.  
La Llei orgànica 3/2018, de 5 de desembre, que disposa sobre la protecció de dades personals i garantia dels drets digitals.  
La Resolució de 14 de febrer de 2019, de la Secretaria Autonòmica d'Educació i Investigació, que dicta instruccions per a aplicar-se en els centres docents sostinguts amb fons públics d'ensenyaments no universitaris de la Comunitat Valenciana davant de diversos supòsits de no-convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues.  
Per tot això, en virtut de les competències que m'atribueix l'article 11 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Disposicions generals  
1. L'Escola Oficial d'Idiomes Virtual Valenciana (d'ara endavant EOI VV) oferirà cursos curriculars i no curriculars en línia dels nivells:  
  
- 1er i 2n A2, 1er i 2n B1, 1er i 2n B2, 1er i 2n C1 d'anglés i  
- B2, C1, 1er i 2n C2 de valencià.  
Podrà accedir-hi l'alumnat matriculat en un dels cursos en línia en el curs 2021-2022, l'alumnat matriculat al programa That's English! del curs 2021-2022, el professorat que haja fet la inscripció a PIALP per al curs 2022-2023 i la ciutadania en general.  
2. La matriculació en els ensenyaments d'idiomes de règim especial que s'ofereixen en l'EOI VV no pressuposa la inscripció per a fer la prova de certificació, que s'ha de fer en els termes que disposa Article 28 de l'Ordre 34/2022, de 14 de juny. És responsabilitat de l'alumnat interessat inscriure's en la prova de certificació en els períodes establerts.  
3. Amb caràcter general, la ciutadania de qualsevol nacionalitat es pot matricular en un idioma estranger diferent de l'oficial del país on va fer l'escolarització obligatòria.  
4. Tota l'oferta formativa de l'EOI VV i els requisits d'accés han sigut autoritzats per l'Administració educativa.  
5. En la tramitació de la matriculació de l'alumnat i en l'accés a les seues dades s'observaran les normes que estableix la Llei orgànica 3/2018, de 5 de desembre, de protecció de dades personals i garantia dels drets digitals, i la normativa que la desplega.  
6. La formació de l'EOI VV començarà el dia 23 de novembre de 2022 i finalitzarà el 21 de juny de 2023.  
  
Segon. Condicions d'accés  
1. Per a accedir per primera vegada a l'ensenyament d'idiomes de l'EOI VV és requisit tindre setze anys o complir-los l'any en què es comencen els estudis.  
2. El títol de Batxillerat habilita per a accedir, mitjançant el procediment que estableix aquesta resolució, als ensenyaments d'idiomes de primer curs de B1 de la primera llengua estrangera cursada en Batxillerat, sense que això comporte la convalidació ni l'expedició de cap títol del certificat de nivell A2. Els sol·licitants que vulguen obtindre el certificat del nivell bàsic A2 podran sol·licitar l'accés al segon curs de nivell bàsic A2 d'anglés.  
3. El certificat del nivell A2 d'anglés obtingut per la superació de la prova homologada que regula l'Ordre 20/2011, de 24 d'octubre, de la Conselleria d'Educació, Formació i Ocupació (DOGV 6646, 08.11.2011), habilita per a accedir, mitjançant el procediment que estableix aquesta resolució, al primer curs de nivell B1 de l'idioma certificat.  
4. L'alumnat que haja superat les proves dels nivells d'A2 i B1 en el Centre Universitari d'Idiomes a Distància (CUID) té accés al primer curs de nivell B1 i al primer curs de nivell B2 d'anglés, respectivament, segons l'acord, de 23 d'octubre de 2012, de col·laboració entre la Universitat Nacional d'Educació a Distància (UNED) i el Ministeri d'Educació, Cultura i Esport, que té validesa en tot el territori nacional.  
  
5. L'alumnat que tinga superats i certificats els nivells B1 o B2 de la Junta Qualificadora de Coneixements de Valencià (JQCV) pot accedir als nivells B2 i C1 respectivament, en l'Escola Oficial d'Idiomes Virtual Valenciana.  
Pot accedir al nivell B2 de valencià l'alumnat que haja superat en els estudis de Batxillerat l'assignatura de Valencià i tinga el títol de Batxillerat, d'acord amb el que estableix la disposició addicional segona de l'Ordre 7/2017, de 2 de març, de la Conselleria d'Educació, Investigació, Cultura i Esport, sense que això comporte ni la convalidació ni l'expedició de cap títol del certificat de nivell B1.  
Pot accedir al nivell C1 de valencià l'alumnat que haja superat els estudis de Batxillerat en el programa d'ensenyament en valencià (PEV). En cas d'alumnat que va començar els estudis en el PEV i ha acabat (superat o en tràmit d'obtindre'n el títol) en un programa d'educació plurilingüe i intercultural (PEPLI), haurà d'haver cursat en valencià almenys el 50 % de les matèries. Aquest accés al nivell C1 de l'EOI VV no comportarà la convalidació ni l'expedició de cap títol del certificat de nivell B2.  
6. L'alumnat del programa That's English! que haja superat el mòdul 2 té accés a l'ensenyament a distància del segon curs d'A2. L'alumnat del programa That's English! que haja superat els mòduls 4 i 8 té accés a l'ensenyament a distància del primer curs de B1 i B2, respectivament. L'alumnat del programa That's English! que haja superat el mòdul 12 té accés a l'ensenyament a distància del primer curs de C1.  
  
7. L'alumnat del programa That's English! que haja superat els mòduls 6 i 10 té accés a l'ensenyament a distància del segon curs de B1 i B2, respectivament.  
8. Les persones que aporten un certificat dels nivells A2, B1, B2 o C1 de les entitats reconegudes en l'annex d'aquesta resolució poden sol·licitar la inscripció en el curs següent.  
9. Els estudiants que tinguen la possibilitat d'accedir directament a un curs superior al primer d'A2 segons els punts 2, 3, 4, 5, 6 i 7 d'aquest apartat, poden optar, si ho prefereixen, a accedir al curs immediatament inferior la primera vegada que es matriculen en eixe idioma en l'EOI VV, sempre que hi haja disponibilitat de vacants.  
10. Totes les titulacions i les entitats reconegudes per a accedir a l'EOI VV es recullen en els annexos I i II d'aquesta resolució.  
11. L'alumnat que haja superat tres de les cinc activitats de llengua de la prova de certificació en la convocatòria 2021/22 podrà matricular-se en l'EOI VV en l'últim curs del mateix nivell que no haja superat en la prova.  
  
Tercer. Procés d'admissió als cursos curriculars virtuals  
1. Hi haurà tres col·lectius que seran adjudicats a les vacants disponibles amb diferents terminis d'accés a l'EOI VV en el següent ordre:  
  
1.1. L'alumnat matriculat en un curs a distància superat en el curs 2021/22 en una de les EOI de la Comunitat Valenciana. Aquest alumnat serà matriculat d'ofici per part de la Conselleria d'Educació, Cultura i Esport al següent curs del mateix idioma al ja superat fins a la finalització del nivell C1, en la franja horària més aproximada a l'horari que l'alumne/a va sol·licitar en el curs 2021/22. Les instruccions per a la matrícula les rebrà en l'adreça de correu electrònic registrada en la matrícula del curs anterior.  
1.2. Alumnat PIALP de nou ingrés per a anglés i valencià en línia que ha fet correctament la sol·licitud a través de la plataforma OVIDOC en el termini indicat en la Resolució de 17 de maig de 2022, del director general de Política Lingüística i Gestió del Multilingüisme, per la qual s'estableix el calendari i el procés d'admissió i matrícula per al curs acadèmic 2022-2023 en les escoles oficials d'idiomes de la Comunitat Valenciana i ha estat admés per a participar en el pla. Aquest alumnat serà matriculat des de la plataforma OVIDOC fins a la finalització del nivell C1, en el cas de l'idioma anglés i valencià. La preferència d'horari i grup no garanteix la plaça en eixe grup.  
  
1.3. Període d'admissió i matrícula (convocatòria única) per a la ciutadania en general:  
1.3.1. Per a la sol·licitud d'admissió a l'EOI VV caldrà fer una sol·licitud de torn de matrícula com a requisit previ a la matriculació. Els enllaços a la sol·licitud de torn es troben a la pàgina web:   
www.eoivirtual.com.  
1.3.2. La sol·licitud de torn de matrícula estarà disponible en els dies i horaris següents: des de les 09.00 hores del dia 7 de novembre de 2022 fins a les 15.00 hores del dia 8 de novembre de 2022 o fins que s'esgoten els torns.  
1.3.3. Els dies d'accés per a la formalització de la matrícula seran 9, 10 i 11 de novembre. Les persones candidates amb torn assignat disposaran de 48h per a formalitzar la matrícula, a partir de la data que els ha sigut assignada.  
1.3.4. Cada candidat/a només podrà optar a un torn. Una vegada obtingut el torn, podrà fer una única sol·licitud telemàtica en la qual es triarà la seua preferència horària d'un sol idioma i nivell.  
1.3.5. Atés que el nombre de places disponibles en els idiomes anglés i valencià és limitat, l'obtenció de torn no garantirà l'obtenció de plaça, per la qual cosa es recomana que el/la sol·licitant efectue la matrícula al més prompte possible en l'horari assignat en la cita.  
1.3.6. Les persones candidates que hagen obtingut plaça i hagen formalitzat la matrícula en un curs diferent al primer curs del nivell A2 hauran de confirmar en el tràmit telemàtic la seua declaració responsable i aportar la documentació requerida en l'apartat quart (formalització de matrícula) que mostre el nivell previ al que volen cursar, així com les diferents exempcions de les taxes. Aquesta documentació haurà de ser enviada al correu de l'EOI VV: 04668431@tnx.fin.bl fins al 2 de desembre de 2022. En el cas de no enviar la documentació en el període indicat, perdrà el seu dret a ocupar la plaça assignada.  
1.3.7. Una vegada finalitzat el procés telemàtic d'admissió i matrícula i la formalització de la matrícula de les persones admeses hi haurà un període d'últimes vacants, si encara queden places escolars vacants. Dins d'aquest període es poden matricular en l'EOI VV les persones candidates en llista d'espera generada pel mateix tràmit d'admissió. Aquestes persones seran avisades a l'adreça de correu electrònic o al número de telèfon indicat.  
1.3.8. En cas de no formalitzar la matrícula en el termini establert, la plaça s'oferirà a la següent persona interessada.  
1.4. La informació complementària per a la matrícula estarà accessible en: www.eoivirtual.com.  
  
Quart. Formalització de la matrícula als cursos curriculars virtuals  
La matrícula en l'EOI VV consta de tres passos:  
1) sol·licitud;  
2) pagament de la taxa; i  
3) validació de la sol·licitud.  
La tramitació de la matrícula finalitza quan s'han completat els tres passos. L'alumnat ha d'abonar la taxa corresponent esmentada en l'annex III d'aquesta resolució, i validar-la i registrar-la al procediment. En les taxes de matrícula s'aplicaran les exempcions i les bonificacions que preveu la Llei 20/2017, de 28 de desembre, de taxes.  
2. Es publicarà un llistat d'admesos a la pàgina web de l'EOI VV una vegada finalitzat el període de matrícula.  
3. El professorat seleccionat segons la Resolució de 18 de maig de 2022, del director general de Política Lingüística i Gestió del Multilingüisme, per la qual s'estableix el calendari i el procés d'admissió i matrícula per al curs acadèmic 2022-2023 en les escoles oficials d'idiomes de la Comunitat Valenciana per a participar en les accions formatives a l'EOI VV dins del PIALP en qualsevol de les seues modalitats estarà exempt del pagament de les taxes de matrícula sempre que es matricule dins del període establit per al seu col·lectiu. L'expedició dels certificats o les certificacions acadèmiques no estarà exempta del pagament de les taxes corresponents.  
4. El torn de cita prèvia es sol·licitarà sempre amb el NIF/NIE de la persona interessada. En el cas de persones menors d'edat o menors emancipats d'entre 16 i 17 anys que no disposen de certificat digital, caldrà que un dels seus progenitors o el seu tutor/a legal completen el tràmit de matrícula amb el certificat digital.  
En el cas de l'alumnat que complisca els 18 anys durant l'any 2022 s'admet que el pare/mare/tutor/a legal puga realitzar el procés d'admissió i matrícula amb el seu certificat digital.  
La falsedat de les dades per part dels progenitors o tutors legals comportarà l'anul·lació de la matrícula.  
5. Tot l'alumnat ha de disposar de la documentació que corresponga al seu cas i li serà requerida per la secretaria de l'EOI VV una vegada iniciat el curs per a comprovar la seua veracitat:   
5.1. En cas d'accedir a un curs superior a primer d'A2, fotocòpia del certificat acreditatiu del nivell de llengua, d'acord amb allò que s'estipula en l'apartat segon (condicions d'accés).  
5.2. Fotocòpia del carnet de família nombrosa o monoparental, si escau.  
5.3. En el cas de famílies víctimes del terrorisme o de violència de gènere, original i fotocòpia del certificat oficial que ha emés l'Administració competent, si escau.  
  
5.4. L'alumnat estranger comunitari (d'algun país de la Unió Europea) ha d'aportar la fotocòpia del passaport o del NIE (o fotocòpia compulsada) i document que acredite el país en què s'ha fet l'escolarització obligatòria o bé un certificat escolar del centre de l'estat espanyol on va fer l'escolarització obligatòria.  
L'alumnat estranger no comunitari ha d'aportar fotocòpia del NIE (o fotocòpia compulsada), permís de residència en vigor o visat d'estudis i document que acredite el país en què s'ha fet l'escolarització obligatòria. Si en el moment de fer la matrícula no es disposa del NIE, permís de residència o visat d'estudis es matricularà condicionadament i disposarà de 6 mesos per a aportar la documentació requerida.  
  
6. Les persones sol·licitants que disposen del títol de Batxillerat, espanyol o homologat, i vulguen accedir als estudis de primer curs del nivell B1 o de segon curs del nivell A2 de l'idioma anglés per haver cursat anglés com a la primera llengua estrangera cursada en Batxillerat, han de presentar un certificat acadèmic en què conste la primera llengua estrangera que han cursat en Batxillerat i que tenen el títol de Batxillerat o es troben en tràmit d'obtindre'l.  
7. Les persones sol·licitants que disposen del títol de Batxillerat i vulguen accedir al primer curs del nivell B2 de valencià han de presentar un certificat acadèmic en què conste la superació en Batxillerat de l'assignatura de valencià.  
8. Les persones sol·licitants que disposen del títol de Batxillerat i vulguen accedir al nivell C1 de valencià han de presentar un certificat acadèmic en què conste que el tenen, o es troben en tràmit d'obtindre'l, i que l'han cursat en el Programa d'Ensenyament en Valencià i/o PEPLI amb un mínim del 50 % de matèries en valencià.  
  
9. En el cas de l'alumnat que presente algun tipus de discapacitat, haurà de justificar-ho segons el que es disposa en la Resolució conjunta de 20 de setembre de 2021, de la Direcció General de Política Lingüística i Gestió del Multilingüisme i de la Direcció General d'Inclusió Educativa, per la qual es dicten les instruccions per a la sol·licitud d'adaptacions d'accés en les escoles oficials d'idiomes valencianes.  
  
10. La matrícula no es considera completament formalitzada fins que l'EOI VV no rep tota la documentació necessària. Si l'alumnat no envia la documentació en el termini establit, perd el dret a la plaça assignada.  
11. Les persones matriculades i que tenen la documentació lliurada a l'EOI VV, si escau, podran assistir a les classes del curs virtual. Hauran de presentar el justificant d'adjudicació de la plaça al professor o la professora del curs quan li ho requerisca.  
12. El fet d'estar matriculat/da en algun dels nivells oferits de valencià o anglés en qualsevol altra EOI de la Comunitat Valenciana comportarà l'anul·lació de la matrícula en l'EOI VV.  
13. L'alumnat de l'EOI VV ha d'estar empadronat en la Comunitat Valenciana i el fet de no estar-ho comportarà l'anul·lació de la matrícula en l'EOI VV en qualsevol moment al llarg del curs 2022/23.  
  
14. En les taxes de matrícula s'aplicaran les exempcions i les bonificacions que preveu la Llei 20/2017, de 28 de desembre, de taxes. L'alumnat que al tràmit telemàtic d'admissió i matrícula demana una exempció o bonificació accepta la comprovació de la veracitat de les dades al llarg del curs 2022/23.  
15. Qualsevol informació en el procediment d'admissió i matrícula que no siga verídica o no puga ser acreditada o el fet de presentar algun document fals comporta l'anul·lació de la matrícula.  
  
Cinqué. Faltes d'assistència i avaluació  
L'alumnat matriculat té l'obligació d'assistir a classe, i l'EOI VV n'ha de controlar diàriament l'assistència a través de la plataforma ITACA.  
L'alumnat haurà d'haver completat un mínim de connexions en la plataforma i haver atés les sessions síncrones de pràctica oral. L'alumnat que al llarg de huit setmanes no s'haja connectat a la plataforma tres setmanes seguides sense causa justificada serà baixa a l'EOI Virtual. La seua plaça s'oferirà al/a la següent alumne/a de la llista d'espera del mateix idioma i nivell.  
L'alumnat que no haja estat mai matriculat en un curs en línia i haja sigut admés a l'EOI VV que haja obtingut la qualificació global de «No Apte/a» al final de curs o en la PUC i haja obtingut un percentatge de puntuació mínim d'un 50 % en cadascuna de les activitats de llengua avaluades podrà passar al següent curs. Aquesta promoció tindrà la consideració de prova de nivell i no produirà efectes per a l'obtenció del certificat corresponent.  
  
Sisé. Devolució de taxes  
1. Als efectes de devolució de taxes, el període de matriculació esmentat en el punt 5 de l'article 14.2-7 de la Llei 20/2017, de 28 de desembre, de la Generalitat diu: «Podrà reintegrar-se l'import de la taxa de matrícula, a instància de la persona interessada, quan es produïsca la renúncia al lloc escolar únicament durant el període de matriculació als ensenyaments corresponents de taxes». Una vegada iniciades les classes o en els casos previstos en l'article 9.10 de l'Ordre 87/2013, només es farà devolució de taxes en els supòsits que preveu el punt 2 de l'article 1.2-6 de la Llei 20/2017. Aquests supòsits són:  
a) Quan la no utilització, la no prestació o la no realització siga imputable a l'Administració.  
b) Quan la no utilització, la no prestació o la no realització tinga l'origen en una causa de força major, la devolució serà procedent amb la sol·licitud prèvia de la persona interessada, sempre que aquesta en prove suficientment la força major.  
2. Els errors d'inscripció i pagament de taxes imputables als interessats no donaran lloc a devolució de taxes.  
3. En els casos de sol·licitud de devolució de taxes dins del període de matriculació, serà requisit imprescindible que s'haja presentat la renúncia al lloc escolar o prova davant del centre corresponent i que no s'haja fet ús del servei.  
4. La presentació telemàtica de la sol·licitud de devolució de taxes comportarà l'autorització per a la comunicació o notificació telemàtica, llevat que s'indique expressament el contrari en la sol·licitud de devolució.  
5. El procediment de devolució de taxes en els casos pertinents serà telemàtic a través de l'enllaç disponible en l'apartat web ?Taxes'de la pàgina www.eoi.gva.es o a través del web de l'EOI VV. Serà requisit imprescindible adjuntar un certificat del centre on conste el motiu de la sol·licitud de devolució de la taxa.  
El o la sol·licitant haurà d'indicar quina devolució de taxa concreta demana i adjuntar la documentació que acredite les circumstàncies al·legades per a sol·licitar la devolució. Les circumstàncies al·legades i els certificats presentats han d'estar vigents en la data en què es va efectuar el pagament.  
  
Seté. Calendari d'admissió i matrícula  
Totes les dates previstes en els diferents apartats d'aquesta resolució que han de tindre's en compte per a l'admissió i la matrícula de l'alumnat es recullen en l'annex IV.  
  
Huité. Matriculació del personal del centre  
El personal docent i no docent de l'EOI VV que vulga iniciar o continuar estudis d'idiomes de règim especial ha de matricular-se i examinar-se en un centre diferent d'aquell en què presta serveis, independentment que puga rebre docència en el seu centre i sempre que els cursos es facen en un horari acadèmic que no interferisca en el seu horari laboral.  
  
  
Nové. Difusió de la informació  
L'EOI VV ha d'informar l'alumnat sobre el contingut d'aquesta resolució, tant en la pàgina web oficial de l'escola oficial com a través del Web família 2.0.  
El web de l'EOI VV (www.eoivirtual.com) oferirà la informació de tots els cursos de manera unificada en un mateix espai.  
  
Desé. Compliment de la norma  
La Inspecció d'Educació vetlarà pel correcte compliment del contingut d'aquesta resolució en l'EOI VV.  
  
Onzé. Protecció de dades  
El procediment d'admissió i matrícula observarà les garanties de protecció de dades establertes en la Llei orgànica 3/2018, de 5 de desembre, de protecció de dades personals i garantia dels drets digitals.  
Contra aquesta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Educació i Formació Professional, en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 31 d'octubre de 2022.- El director general de Política Lingüística i Gestió del Multilingüisme: Rubén Trenzano Juan.